Diari Oficial de la Generalitat Valenciana


Sumari del DOGV 4526, del 20-06-2003 (2003/7185)

ORDE de 6 de juny de 2003, de la Conselleria d'Obres Públiques, Urbanisme i Transports, per la qual es regulen les ajudes econòmiques per al foment i suport d'activitats culturals per a divulgar, potenciar i promoure el transport públic a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4526

Data del DOGV
:   20-06-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/7185


Data del document
:   06-06-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * publicitat
    * fundació
    * societat sense fins de lucre
    * campanya de sensibilització
    * suport econòmic
    * transport públic
    * ajuda pública

ORDE de 6 de juny de 2003, de la Conselleria d'Obres Públiques, Urbanisme i Transports, per la qual es regulen les ajudes econòmiques per al foment i suport d'activitats culturals per a divulgar, potenciar i promoure el transport públic a la Comunitat Valenciana. [2003/7185]
  
Exposició de motius
  
La importància del sector de transports, i els seus diferents modes com a instrument d'integració territorial i cohesió econòmica i social; l'aparició i el desenrotllament dels transports i, concretament, dels definits com a servici públic, conseqüència de la consolidació de la mobilitat com a base del desenrotllament econòmic i del reconeixement d'esta com un dret dels ciutadans; els distints escenaris històrics en els quals es desenrotllen, resolen o plantegen els problemes importants del transport i les seues infraestructures; i la incidència dels avanços tècnics; són temes el coneixement i la divulgació dels quals es considera important, especialment si estan referits a àmbits locals i comarcals de la Comunitat Valenciana i formen part important de la seua història.
  
Es considera oportú donar suport, en l'àmbit de la funció de foment que li correspon a l'administració pública, iniciatives tendents a la divulgació i potenciació del transport, especialment el ferroviari i per carretera, per mitjà de la creació d'ajudes econòmiques que financen activitats relacionades amb les citades matèries i que servisquen als objectius descrits, i acostar el públic en general a un millor coneixement, des de perspectives més àmplies, dels servicis de transport i, com una de les conseqüències del dit coneixement, a una major universalització del seu ús.
  
Per tot això, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana i les facultats expressades en l'article 35 de la Llei 5/1983, de 30 de novembre, de Govern Valencià i l'article 7 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
ORDENE
  
Article 1. Objecte
  
1. És objecte de la present orde la convocatòria d'ajudes econòmiques per a la programació i l'organització d'activitats culturals que es realitzen durant l'any 2003, la temàtica de la qual siga el transport, ferroviari o per carretera, a la Comunitat Valenciana, i que contribuïsquen al seu coneixement, divulgació i potenciació, com exposicions, conferències, edicions d'estudis relacionats amb dita temàtica, i activitats semblants.
  
2. Podran ser objecte de subvenció les activitats culturals o artístiques següents:
  
a) Jornades, conferències o congressos.
  
b) Exposicions.
  
c) Treballs d'investigació, recuperació i difusió dels aspectes tècnics, històrics i semblants, en relació amb el transport de persones.
  
d) Publicació d'assajos, ponències, llibres, catàlegs i semblants.
  
e) Qualsevol activitat de contingut semblant a les anteriors, que contribuïsca a la finalitat i objecte de la present orde.
  
Article 2. Règim jurídic
  
El règim de les ajudes serà el determinat en la present orde i en la normativa vigent.
  
Article 3. Finançament
  
Les ajudes previstes en la present orde es finançaran a càrrec del crèdit contingut en el programa 513.30, línia 2062 del capítol IV dels pressuposts corresponents a la Conselleria d'Obres Públiques, Urbanisme i Transports, dels pressuposts de la Generalitat Valenciana per a l'exercici 2003, amb un import global de 30.000 e, que podrà ser ampliat en cas de disponibilitats pressupostàries.
  
Article 4. Quantia
  
L'import de l'ajuda concedir estarà en funció del pressupost de l'activitat o programa presentat i dels criteris establits en la present orde. L'import de l'ajuda a càrrec de la Conselleria d'Obres, Urbanisme i Transports no podrà excedir del cost total de l'activitat o programa objecte de subvenció.
  
Article 5. Criteris d'atorgament de les ajudes
  
Les ajudes econòmiques seran atorgades sempre que es complisquen els requisits establits en la present orde, fins al límit de la consignació pressupostària, i es consideraran com a criteris d'atorgament, els següents:
  
a) La coherència i relació directa en el contingut del programa d'activitats, amb els objectius que el motiven, i que hauran d'estar d'acord amb els objectius de la present orde (de 0 a 10 punts).
  
b) L'amplitud del públic al qual vagen adreçades les activitats i que puga tindre accés a estes (de 0 a 10 punts).
  
c) La situació sociocultural i econòmica del territori on tindrà lloc l'activitat (de 0 a 10 punts).
  
d) L'interés cultural o divulgatiu de l'activitat (de 0 a 10 punts).
  
e) La capacitat del projecte o de l'activitat per a potenciar la participació dels ciutadans en el coneixement de la importància del transport públic (de 0 a 10 punts).
  
Article 6. Beneficiaris i exclusions
  
1. Podran ser beneficiaris d'estes ajudes les fundacions, i les associacions d'interés general de la Comunitat Valenciana, sense ànim de lucre, que sol·liciten les ajudes i complisquen els requisits exigits en la present orde.
  
2. S'exclouen de la convocatòria les activitats i els subjectes següents:
  
a) Els programes o les activitats promoguts o organitzats per centres docents, associacions de pares d'alumnes, associacions d'alumnes siga quin siga la seua naturalesa, titular i nivell d'ensenyament impartit.
  
b) Els programes o les activitats promoguts o organitzats per les corporacions o entitats locals o altres administracions públiques o organismes dependents o creats per estes.
  
c) Els programes o les activitats promoguts o organitzats per entitats de caràcter mercantil o col·legis professionals.
  
d) Els programes o les activitats no compresos dins de l'objecte de la present orde ni, especialment, dins dels supòsits enumerats en el punt 2 de l'article 1.
  
e) Els programes que continguen activitats socials, recreatives, viatges i continguts semblants.
  
f) Els programes i les activitats de tipus cultural, l'objecte dels quals coincidisca amb el de la present orde però que hagueren sol·licitat o obtingut ajudes a càrrec de la Generalitat Valenciana.
  
Article 7. Sol·licituds, documentació i terminis
  
1. Les sol·licituds d'ajudes previstes en la present orde s'hauran d'efectuar per mitjà d'instància formalitzada, d'acord amb el model que s'adjunta al text de la present orde, adreçades al conseller d'Obres Públiques, Urbanisme i Transports.
  
2. Les dites sol·licituds, junt amb la corresponent documentació, s'hauran de presentar, en el termini d'un mes comptador a partir del dia següent de la publicació de la present orde en el Diari Oficial de la Generalitat Valenciana, en el Registre General d'entrada de la Conselleria d'Obres Públiques, Urbanisme i Transports (av. de Blasco Ibáñez 50, a València) o en els dels Servicis Territorials de Transport de València (c/ de Gregorio Gea, 27, a València) de Castelló (av. del Mar, 16, de Castelló) o d'Alacant (av. d'Aguilera, 1-6a, a Alacant), sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, i el Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de la Generalitat Valenciana. Si s'opta per presentar la sol·licitud en una oficina de correus, es farà en sobre obert perquè la instància o la documentació siga datada i segellada pel funcionari de correus abans de ser certificada.
  
L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. A la sol·licitud s'haurà d'acompanyar dels documents els següents:
  
a) Còpia compulsada del codi d'identificació fiscal.
  
b) Còpia compulsada del document públic de constitució i personalitat jurídica de l'entitat privada sense ànim de lucre, degudament inscrit en el corresponent registre.
  
c) Poders de representació compulsats de la persona que subscriga la sol·licitud de subvenció en nom de l'entitat privada sense ànim de lucre.
  
d) Còpia del document nacional d'identitat de la persona física que subscriga la sol·licitud de subvenció.
  
e) Certificat o còpia compulsada de l'acord adoptat per l'òrgan de govern corresponent, pel qual s'aprova sol·licitar la subvenció i es faculta la persona representant per a subscriure la petició.
  
f) Dades bancàries on es desitja rebre, si és procedent, la subvenció, segons model de Fitxa de proveïdor.
  
g) Projecte detallat de les activitats sobre les quals se sol·licita l'ajuda, on s'indiquen clarament els objectius, les dates, els llocs de realització i la quantificació econòmica.
  
h) Declaració de les subvencions que, per a les mateixes activitats i fins, s'han sol·licitat o rebut d'altres institucions o organismes públics o privats.
  
i) Justificació d'estar inscrit en el corresponent registre.
  
j) Així mateix, d'acord amb el que disposa l'Orde de 30 de maig de 1996, de la Conselleria d'Economia i Hisenda (DOGV núm. 2775, de 21-6-1996), s'haurà d'aportar la següent documentació acreditativa de trobar-se al corrent en el compliment de les obligacions tributàries i de Seguretat Social, en el moment de la finalització del termini de presentació de sol·licituds:
  
- Certificat expedit per l'òrgan estatal competent de l'administració tributària.
  
- Certificat expedit per l'òrgan competent de la Seguretat Social.
  
- Certificat expedit per l'òrgan competent de la Conselleria d'Economia, Hisenda i Ocupació de la Generalitat Valenciana.
  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions. Tindran validesa durant un termini de sis mesos des de la data de la seua expedició. No obstant això, si hagueren caducat abans de la proposta de resolució de concessió, el beneficiari proposat haurà de presentar un certificat actualitzat.
  
- Alta i últim rebut de l'Impost d'Activitats Econòmiques.
  
No obstant això, quan el sol·licitant no estiga obligat a presentar declaracions o documents relatius a obligacions tributàries i de Seguretat Social, la dita circumstància haurà de ser acreditada per mitjà de declaració responsable motivada.
  
Article 8. Atorgament de les ajudes
  
1. L'examen i la valoració de les sol·licituds i la documentació preceptiva correspondrà a un òrgan col·legiat integrat per dos caps de Servici i un de Secció, de la Direcció General de Transports, i una persona que siga personal docent o investigador de la Universitat (professor titular o catedràtic) amb activitat investigadora relacionada amb el tema objecte de la present orde que, una vegada fixades les admissibilitats i quanties, d'acord amb els criteris establits en l'orde, elevarà la corresponent proposta al director general de Transports que, al seu torn, elevarà la corresponent proposta de resolució al conseller d'Obres Públiques, Urbanisme i Transports per a la seua resolució definitiva que, en cas d'atorgament de l'ajuda, expressarà amb exactitud la quantia atorgada.
  
2. El termini màxim per a resoldre i notificar les sol·licituds presentades serà de quatre mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat el dit termini sense que haja recaigut resolució expressa, haurà d'entendre's que esta és desestimatòria de la concessió de la subvenció.
  
Article 9. Justificació de la despesa i pagament de les subvencions
  
Una vegada notificades les resolucions d'atorgament, i després del cobrament previ d'estes per les entitats beneficiàries, estes hauran de justificar la despesa efectivament realitzada en el termini de 2 mesos des de la citada notificació, i s'aportarà per a això la documentació següent:
  
- Factures acreditatives de les despeses realitzades amb ocasió de les activitats subvencionades.
  
Article 10. Obligacions dels beneficiaris
  
Els beneficiaris de les ajudes estaran obligats a:
  
1. La realització de les activitats objecte de les ajudes.
  
2. Acreditar documentalment la realització de les activitats, així com el compliment dels requisits que determinen la concessió o gaudi de les ajudes.
  
3. El sotmetiment a les actuacions de control financeroeconòmic que corresponen a la Intervenció General.
  
4. Posar en coneixement de la Direcció General de Transports l'obtenció de qualsevol ajuda o subvenció per a la mateixa finalitat, procedent de qualsevol administració o entitat pública o privada.
  
5. Fer constar el patrocini de la Generalitat Valenciana en les activitats que es realitzen a partir de la notificació de la resolució de la concessió de la subvenció.
  
6. En el cas que les activitats incloguen edició de llibres, fullets, o qualsevol altra publicació, s'haurà d'entregar gratuïtament un nombre d'exemplars a la Conselleria d'Obres Públiques, Urbanisme i Transports no inferior al 5% del total.
  
7. Facilitar qualsevol dada o document que la Direcció General de Transports considere necessari per a verificar el compliment dels fins i requisits prevists en la present orde.
  
Article 11. Revocació
  
La Direcció General de Transports comprovarà, pels mitjans que estime més adequats, el compliment de les obligacions inherents a l'atorgament de les ajudes. L'incompliment dels requisits o les obligacions establits en la present orde, per part dels beneficiaris, podrà donar lloc a la revocació de les ajudes i, si és procedent, al reintegrament de les quantitats percebudes amb els corresponents interessos legals des del moment del pagament de la subvenció.
  
DISPOSICIONS FINALS
  
Primera
  
Es faculta el director general de Transports per a dictar les disposicions i adoptar els mitjans que considere oportuns per a la interpretació, el desplegament i l'aplicació del que disposa la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i de Procediment Administració Comuna, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 6 de juny de 2003
  
El conseller d'Obres Públiques, Urbanisme i Transports,
  
JOSÉ RAMÓN GARCÍA ANTÓN